《送董守》
宋代·郭印

房相风流远，寥寥四百年。
西湖有陈迹，水竹尚苍然。
公来刺是有，鱼鸟亦安全。
官閒得放旷，乐事踵前贤。
亭台一增饰，草木发夭妍。
瓜期秋风来，岁月惊翩翩。
长桥淡孤月，老树含愁烟。
赖有庞眉叟，送行赍百钱。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。